Astma on sairaus, jossa keuhkoputkien limakalvot tulehtuvat, mikä aiheuttaa keuhkoputkien lisääntynyttä supistumisherkkyyttä. Alttius sairastua astmaan voi periytyä. Myös allerginen nuha, tupakointi tai tupakansavulle altistuminen sekä ylipaino voivat lisätä astman kehittymisen riskiä. Astman kehittymisen riski voi kasvaa myös tietyissä ammateissa. Vaikka riskitekijöitä astmalle tiedetään, tarkkaa syytä sille, miksi jollekin puhkeaa astma, ei tunneta.